**Proiect**

**Hotărâre a Guvernului**

pentru modificarea și completarea Hotărârii Guvernului nr.1218/2006 privind stabilirea cerințelor minime de securitate și sănătate în muncă pentru asigurarea protecției lucrătorilor împotriva riscurilor legate de prezența agenților chimici, precum și a Hotărârii Guvernului nr.1093/2006 privind stabilirea cerințelor minime de securitate și sănătate pentru protecția lucrătorilor împotriva riscurilor legate de expunerea la agenți cancerigeni sau mutageni la locul de muncă

În temeiul art. 108 din Constituția României, republicată

**Guvernul României** adoptă prezenta hotărâre.

**ART. I.** Hotărârea Guvernului nr. **1218/2006** privind stabilirea cerințelor minime de securitate și sănătate în muncă pentru asigurarea protecției lucrătorilor împotriva riscurilor legate de prezența agenților chimici, publicată în Monitorul Oficial al României, Partea I, nr. 845 din 13 octombrie 2006, cu modificările și completările ulterioare, se modifică după cum urmează:

1. **Articolul 7 se modifică și va avea următorul cuprins:**

” (1) Pentru orice agent chimic pentru care este stabilită la nivelul Uniunii Europene o valoare limită de referință privind expunerea profesională, aceasta valoare devine valoare de referință obligatorie națională;

 (2) Pentru orice agent chimic pentru care este stabilită la nivel comunitar o valoare limită obligatorie de expunere profesională, această valoare devine valoare limită obligatorie națională de expunere profesională;

 (3) Valorile-limită obligatorii naționale de expunere profesională ale agenților chimici, prevăzute la alin. (1) și (2), reflectă factorii de utilitate pentru a asigura sănătatea lucrătorilor la locul de muncă și sunt prevăzute în anexa nr. 1 sau 4.”

1. **Articolul 8 se modifică și va avea următorul cuprins:**

” Pentru orice agent chimic pentru care se stabilește o valoare limită biologică obligatorie la nivel comunitar, această valoare devine valoare limită obligatorie națională.”

1. **Articolul 9 se modifică și va avea următorul cuprins:**

” (1) Valorile limită ale agenților chimici prevăzute la art. 7 și 8, stabilite la nivel național până la data prezentei hotărâri, care sunt mai restrictive decât cele stabilite la nivel comunitar, rămân în vigoare până la revizuirea acestora.

(2) Ministerul Muncii și Protecției Sociale informează Comisia Europeană și statele membre despre valorile limită de expunere profesională și valorile limită biologice naționale prevăzute la alin. (1), introduse sau revizuite.”

1. **Alineatul (4) al articolului 20, se modifică și va avea următorul cuprins:**

” (4) Ghidurile practice pentru aplicarea măsurilor de protecție și prevenire în vederea reducerii riscului sunt elaborate de către autoritățile naționale competente.”

1. **Articolul 44 se abrogă.**

**ART. II.** Hotărârea Guvernului nr. **1093/2006** privind stabilirea cerințelor minime de securitate și sănătate pentru protecția lucrătorilor împotriva riscurilor legate de expunerea la agenți cancerigeni sau mutageni la locul de muncă, publicată în Monitorul Oficial al României, Partea I, nr. 757 din 6 septembrie 2006, cu modificările și completările ulterioare, se modifică după cum urmează:

1. **După alineatul (5) al art. 25 se introduce un nou alineat, alineatul (6), cu următorul cuprins:**

” (6) Medicul de medicina muncii sau autoritatea competentă cu supravegherea stării de sănătate a lucrătorilor pot indica faptul că, supravegherea stării de sănătate trebuie să continue după încetarea expunerii, pe o durată pe care o consideră necesară pentru a proteja sănătatea lucrătorului în cauză”.

1. **După alineatul (2) al art. 26, se introduce un nou alineat, alineatul (3), cu următorul cuprins:**

”(3) Pentru lucrătorii prevăzuți la art. 25 alin. (6), supravegherea medicală după încetarea expunerii profesionale este asigurată în conformitate cu prevederile Legii nr.213/2019 pentru îmbunătățirea cadrului organizatoric și funcțional în vederea depistării precoce a cancerului profesional și a pneumoconiozelor.”

1. **Articolul 33 se abrogă.**
2. **Sintagma ”medic cu competență în medicina de întreprindere” se elimină din tot cuprinsul actului normativ.**
3. **După punctul 5 al Anexei 1, partea A, se introduce un nou punct, punctul 6, cu următorul cuprins:**

” 6. Activități care implică expunere la pulbere respirabilă de silice cristalină generată în cadrul unui proces de muncă.”

**ART. III**  Anexele nr. 1 și 4 la Hotărârea Guvernului nr. 1218/2006, cu modificările și completările ulterioare, se înlocuiesc cu anexele nr. 1 și 2 la prezenta hotărâre.

\*

Prezenta hotărâre transpune Directiva (UE) 2017/2398 a Parlamentului European și a Consiliului din 12 decembrie 2017 de modificare a Directivei 2004/37/CE privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă, publicată în Jurnalul Oficial al Uniunii Europene (JOUE), Seria L, nr. 345 din 27 decembrie 2017.